
19.

Par finansiāla atbalsta piešķiršanu Ogres novada bērniem un jauniešiem ar funkcionāliem traucējumiem dalībai nometnē “Upe”
Ogres novada pašvaldībā 2026. gada 22. maijā saņemts nodibinājuma “Kultūras un izglītības fonda “UPE””, reģ. Nr. 40008064550, iesniegums (Ogres novada pašvaldības reģ. Nr. 2-4.1/2710) ar lūgumu izskatīt iespēju piešķirt finansiālu atbalstu trim Ogres novada bērniem vecumā no 7 līdz 17 gadiem ar funkcionāliem traucējumiem dalībai nometnē “Upe”, kura norisināsies laika posmā no 2026. gada 6. – 11. jūlijam tūrisma un atpūtas kompleksā “Ganības”, Užavas pagastā, Ventspils novadā. 


“Upe” ir nometne bērniem ar īpašām vajadzībām, kas norisinās jau 27. gadu un ikreiz pulcē bērnus, kuri ik gadu atgriežas un priecājas satikt savus iegūtos draugus. Šī gada tēma ir “80 dienās apkārt zemeslodei”. Nedēļas garumā bērni kopā dosies simboliskā ceļojumā apkārt pasaulei — iepazīs dažādas valstis, tradīcijas un piedzīvojumus. Radošajās darbnīcās taps ceļojumu rekvizīti, karogi, tērpi un dažādi mākslas darbi, savukārt tematiskajos vakaros bērni varēs iejusties dažādu pasaules malu atmosfērā. Neiztrūkstoša nometnes sastāvdaļa būs arī tradicionālie “Upes” notikumi — pārgājiens vai jūras diena, talantu vakars, deju vakars, filmu vakars un īpašā nakts trasīte, kas katru gadu kļūst par vienu no gaidītākajiem piedzīvojumiem. Tāpat bērniem būs iespēja aktīvi pavadīt laiku svaigā gaisā un vienkārši baudīt kopā būšanu drošā un atbalstošā vidē.

Nometnes “Upe” organizators ir nodibinājums “Kultūras un izglītības fonds “UPE””, kura mērķis ir sekmēt sabiedrības demokratizāciju un integrāciju, bērnu un jauniešu ar īpašām vajadzībām un invalīdu izglītību, terapiju.

Savu vēlmi dalībai nometnē ir pieteikuši trīs Ogres novada bērni. Zināms, ka nometni “Upe” atbalstīs ziedotāji, taču ar to nepietiks, lai segtu dalības izmaksas visiem bērniem. Plānots, ka viena bērna dalības maksa 6 (sešu) dienu nometnē saskaņā ar nodibinājuma “Kultūras un izglītības fonda “UPE”” iesniegto izmaksu tāmi ir 365,00 euro. Minētās izmaksas plānots segt no Ogres novada Sociālā dienesta 2026. gada budžeta līdzekļiem. 
Saskaņā ar Pašvaldību likuma 5. panta pirmo daļu, pašvaldība savas administratīvās teritorijas iedzīvotāju interesēs var brīvprātīgi īstenot iniciatīvas ikvienā jautājumā, ja tās nav citu institūciju kompetencē un šādu darbību neierobežo citi likumi.
Ņemot vērā iepriekš minēto un pamatojoties uz Pašvaldību likuma 5. panta pirmo daļu,
balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Jānis Iklāvs, Jānis Siliņš, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav, 

Ogres novada pašvaldības dome NOLEMJ:
1. Piešķirt finansiālu atbalstu nodibinājumam “Kultūras un izglītības fondam “UPE””, reģ. Nr. 40008064550, 1095,00 EUR (viens tūkstotis deviņdesmit pieci euro) apmērā, daļējai izdevumu segšanai trim Ogres novada bērniem dalībai nometnē “Upe” laika posmā no 2026. gada 6. – 11. jūlijam tūrisma un atpūtas kompleksā “Ganības”, Užavas pagastā, Ventspils novadā, kas paredzēta bērniem un jauniešiem ar funkcionāliem traucējumiem.
2. Šī lēmuma 1. punktā noteikto finansiālo atbalstu paredzēt no Ogres novada Sociālā dienesta 2026. gada budžeta. Valdības funkcija 10.70002, EKK 6421.
3. Uzdot Ogres novada pašvaldības Centrālās administrācijas Juridiskajai nodaļai sagatavot  līgumu par finansējuma izmaksu un organizēt tā noslēgšanu.

4. Kontroli par lēmuma izpildi uzdot Ogres novada pašvaldības izpilddirektoram.          

(Sēdes vadītāja,

domes priekšsēdētāja A. Kraujas paraksts)

